**«****Кыргыз Республикасынын Өкмөтүнүн ветеринария жаатындагы айрым чечимдерине өзгөртүүлөрдү киргизүү жөнүндө» Кыргыз Республикасынын Министрлер Кабинетинин токтомунун долбооруна**

**НЕГИЗДЕМЕ-МААЛЫМКАТ**

**1. Максат жана милдет**

Бул «Кыргыз Республикасынын Өкмөтүнүн ветеринария жаатындагы айрым чечимдерине өзгөртүүлөрдү киргизүү жөнүндө» Кыргыз Республикасынын Министрлер Кабинетинин токтомунун долбоору (мындан ары-Долбоор) Евразия экономикалык бирлигинин (мындан ары-ЕАЭБ) мыйзамдарынын талаптарын жана ветеринария жаатындагы мыйзам алдындагы актыларын «Ветеринария жөнүндө» Кыргыз Республикасынын Мыйзамына шайкеш келтирүү максатында иштелип чыкты.

Долбоордун милдети Кыргыз Республикасынын аймагында жаныбарлардын, анын ичинде адамдарга жана жаныбарларга жалпы болгон жугуштуу ылаңдардын козгогучтарынын пайда болушуна жана ветеринардык–санитардык жактан кооптуу жаныбарлардан алынган товарларды Кыргыз Республикасынын аймагына ташылып келүүсүнө жана таралышына жол бербөө болуп саналат.

**2. Баяндоочу бөлүк**

Бажы союзунун Комиссиясынын 2010 – жылдын 18 – июнундагы № 317 Чечими менен бекитилген Евразия экономикалык бирлигинин бажы чек арасында жана Евразия экономикалык бирлигинин бажы аймагында ветеринардык контролду (көзөмөлдү) жүзөгө ашыруунун бирдиктүү тартиби жөнүндө жобонун 3.6–пунктуна ылайык, Бирликтин бажы аймагына контролго алынуучу товарларды ташып келүүгө Ветеринардык контролго (көзөмөлгө) алынуучу объектилерге биргелешкен текшерүүлөрдү жүргүзүүнүн жана товарлардын (азыктардын) сынамыктарын (үлгүлөрүн) алуунун бирдиктүү тартиби жөнүндө жободо каралган тартипте, Бирликтин бажы аймагына ташылып келүүчү контролдонуучу товарларды өндүрүүнү, кайра иштетүүнү жана (же) сактоону жүзөгө ашыруучу уюмдардын жана жактардын реестрине киргизилген экспорттоочу ишканаларга уруксат берилет.

Азыркы учурда «Ветеринария жаатындагы актыларды бекитүү жөнүндө» Кыргыз Республикасынын Өкмөтүнүн 2017-жылдын 24-августундагы № 528 токтому менен бекитилген «Жаныбарлардан алынуучу иштетиле элек азык-түлүк (тамак-аш) чийки затын алуу, кайра иштетүү (иштетүү) боюнча иш жүргүзгөн өндүрүштүк объекттерди мамлекеттик каттоо жөнүндө жобого ылайык, жаныбарлардан алынуучу иштетиле элек азык-түлүк (тамак-аш) чийки затын алуу, кайра иштетүү (иштетүү) боюнча иш жүргүзгөн бардык өндүрүштүк объекттер (имарат, курулуш, жай, курулма жана башка объекттер) мамлекеттик каттоого (мындан ары - мамлекеттик каттоо) алынат.

Бирок бул ченем Бажы союзунун «Тамак-аш азыктарынын коопсуздугу жөнүндө» БС ТР 021/2011 техникалык регламентинин (мындан ары – ТР ТС 021/2011) 32–беренесинин талаптарына карама–каршы келет. Анткени ТР ТС 021/2011 беренесине ылайык, мамлекеттик каттоого жаныбарлардан алынган кайра иштетилбеген азык-түлүк (тамак-аш) чийки затын алуу, кайра иштетүү (иштетүү) боюнча ишмердүүлүк, атап айтканда, тамак-аш азыктарын өндүрүүнүн (даярдоонун) төмөнкү процесстери:

а) өндүрүмдүү малдарды жана канаттууларды союу, өндүрүмдүү малдардын жана канаттуулардын союу азыктарын тамак–аш азыктарын өндүрүү (даярдоо) үчүн кайра иштетүү (иштетүү);

б) чийки сүт, каймак жана майсыздандырылган сүттү жана (же) сүт азыктарын өндүрүү (даярдоо) үчүн аларды кайра иштетүү (иштетүү);

в) айыл чарба канаттууларынын жумурткаларын жана аларды кайра иштетүү азыктарын өндүрүү (даярдоо) жана кайра иштетүү (иштетүү);

г) өсүмдүк тектүү азыктарды кошпогондо, аквакультура, суу биологиялык ресурстарын уулоо азыктарын өндүрүү (даярдоо) жана кайра иштетүү (иштетүү).

ТР ТС 021/2011 32–беренеси мамлекеттик каттоого тийиш болгон өндүрүш объектилеринин конкреттүү тизмеси көрсөтүлгөндүгүн эске алуу менен, Кыргыз Республикасынын мыйзамдарын ЕАЭБ мыйзамдарына шайкеш келтирүү зарылдыгы келип чыгууда.

Ошону менен бирге Кыргыз Республикасынын ветеринария мыйзамдары тутумунда «Ветеринария жөнүндө» Кыргызской Республики Мыйзамынын 9–беренеси негизинде иштелип чыккан мыйзам алдындагы актылар жок.

«Ветеринария жөнүндө» Кыргыз Республикасынын Мыйзамынын 9–беренесине ылайык, жаныбарлардан алынган азыктарды жана чийки заттарды өндүрүү, кайра иштетүү, сактоо жана сатуу боюнча ишти жүзөгө ашыруучу жактар Кыргыз Республикасынын мыйзамдарында белгиленген тартипте ветеринария боюнча ыйгарым укуктуу мамлекеттик органда каттоодон өтүүгө милдеттүү.

Андан ары ТР ТС 021/2011 37–беренесинин талаптарына ылайык чарба жүргүзүү ишмердүүлүгүнүн катышуучусу тамак–аш азыктарын өндүрүү (даярдоо) ишмердүүлүгүн, жогоруда аталган 32–беренедеги каралган процесстерди кошпогондо, мындай ишмердүүлүктү баштоо жөнүндө арызды Бажы союзуна мүчө–мамлекеттин мыйзамдарында каралган тартипте мамлекеттик контролдоо (көзөмөлдөө) органына жибергенден кийин баштоого укуктуу. Бажы союзунун мүчө–мамлекеттери тамак-аш азыктарын өндүрүү (даярдоо) боюнча иш жүргүзүлүп жаткан өндүрүш объекттеринин эсебин жүргүзөт жана тамак-аш азыктарын өндүрүү (даярдоо) боюнча иш жүргүзүлүп жаткан өндүрүш объекттери жөнүндө маалыматтар мамлекеттик каттоого жатпаган тамак-аш азыктарын өндүрүү (даярдоо) боюнча өндүрүш объекттеринин реестрине киргизет, аны Бажы союзунун мүчө-мамлекети ыйгарым укук берген орган жүргүзөт.

Кыргыз Республикасынын Өкмөтүнүн 2018-жылдын 25-декабрындагы № 614 «Мамлекеттик катталууга тийиш болбогон тамак-аш продукцияларын өндүрүү (даярдоо) боюнча өндүрүштүк объекттердин реестрин жүргүзүү тартиби жөнүндө» токтомуна ылайык Мамлекеттик катталууга тийиш болбогон тамак-аш продукцияларын өндүрүү (даярдоо) боюнча өндүрүштүк объекттердин реестрин жүргүзүү [тартиби](toktom://db/152775) бекитилген жана реестрди жүргүзүү Кыргыз Республикасынын Саламаттык сактоо министрлигинин Оорулардын алдын алуу жана мамлекеттик санитардык-эпидемиологиялык көзөмөл департаменти жана анын аймактык түзүмдөрү менен ишке ашырылаарын белгилей кетүү керек.

2014–жылдын 29–майындагы ЕАЭБ Келишиминин ченемдерине ылайык, жаныбарлардын, анын ичинде адам жана жаныбарлар үчүн жалпы болгон жугуштуу ылаңдарынын козгогучтарын, жана бирдиктүү ветеринардык (ветеринардык–санитардык) талаптарга жооп бербеген товарларды алып келүүнүн жана таратуунун алдын алуу максатында, ветеринардык көзөмөл жана контролго алынуучу товарларга көзөмөл жана контрол жүргүзүлөт.

Жогоруда аталган ЕАЭБ Келишиминин № 12 тиркемесине (Санитардык, ветеринардык–санитардык жана карантиндик фитосанитардык чараларды колдонуу жөнүндө протокол) ылайык, ветеринардык контрол (көзөмөл) бул жаныбарлардын, анын ичинде адам жана жаныбарлар үчүн жалпы болгон жугуштуу ылаңдарынын козгогучтарын, жана бирдиктүү ветеринардык (ветеринардык–санитардык) талаптарга жооп бербеген товарларды алып келүүнүн жана таратуунун алдын алуу, ошондой эле Бирликтин укугун түзгөн эл аралык келишимдердин жана актылардын жана Мүчө–мамлекеттердин ветеринария жаатындагы мыйзамдарынын талаптарын бузуулардын алдын алуу, табуу жана бөгөт коюуга багытталган ветеринария жаатындагы ыйгарым укуктуу органдардын ишмердүүлүгү.

Ошону менен бирге Бажы союзунун Комисссиясынын 2010– жылдын 18–июнундагы № 317 чечими менен Ветеринардык контролго (көзөмөлгө) алынуучу товарлардын бирдиктүү тизмеси бекитилген, ошондой эле «Ветеринария жөнүндө» Кыргыз Республикасынын Мыйзамынын 18 – беренесинде ветеринардык контролго (көзөмөлгө) алынуучу объекттилер, анын ичинде фермалар, мал чарбачылыгы, жырткыч чарбачылыгы, балык чарбачылыгы, балчылык чарбачылыгы, жаныбарларды жана жаныбарлардан алынган азыктарды өндүрүү, даярдоо, кайра иштетүү, сактоо жана сатуу боюнча ишканалар, ошондой эле коомдук тамактануу пункттары, жеке жана юридикалык жактардын ветеринария чөйрөсүндөгү ишмердүүлүгү көрсөтүлгөн.

Мындан сырткары, ЕАЭКтин 2014–жылдын 9–октябрындагы № 94 чечеми менен бекитилген Ветеринардык контролго (көзөмөлгө) алынуучу объекттерге биргелешкен текшерүүлөрдү жүргүзүүнүн жана товарлардын (азыктардын) сынамыктарын (үлгүлөрүн) алуунун бирдиктүү тартиби жөнүндө жобо жаныбарлардын жана жаныбарлардан алынган азыктардын коопсуздугун камсыз кылуунун жалпы принциптерин, ЕАЭБ, Европа бирлигине катышкан өлкөлөрдүн жана үчүнчү өлкөлөр ортосунда товарларды алып өтүүнү жүзөгө ашыруучу чарбакер субъекттердин Реестрде болушу зарыл экендигин белгилейт.

Азыркы учурда, толук кандуу ветеринардык контрол жана көзөмөл жүргүзүү үчүн Ветеринардык кызмат тарабынан контролго алынуучу объекттер эсепке жана каттоого алынууда жана Бирликтин бажы аймагына ташылып келүүчү контролдонуучу товарларды өндүрүүнү, кайра иштетүүнү жана (же) сактоону жүзөгө ашыруучу уюмдардын жана жактардын реестрине 225 чарба жүргүзүүчү субъект, Үчүнчү өлкөлөр реестрине 14 өлкө, а ички реестрде 1788 чарба жүргүзүүчү субъект катталган.

Жогоруда келтирилгендерди жыйынтыктоо менен жаныбарлардан алынган тамак–аш азыктарынын коопсуздугун жана аларга байкоо жүргүзүү максатында Мамлекеттик ветеринардык контролго жана көзөмөлгө алынуучу товарларды өндүрүүнү, кайра иштетүүнү, сактоону, жүгүртүүнү жана сатууну жүзөгө ашыруучу уюмдарды жана жактарды эсепке алуу жана каттоо тартиби иштелип чыкты, жана ЕАЭБ мыйзамдарын аткаруу, ветеринария жаатындагы мыйзам алдындагы актыларын «Ветеринария жөнүндө» Кыргыз Республикасынын Мыйзамына шайкеш келтирүү, коллизияларды жою максатында, 2018-жылдын 25-декабрындагы № 614 «Мамлекеттик катталууга тийиш болбогон тамак-аш продукцияларын өндүрүү (даярдоо) боюнча өндүрүштүк объекттердин реестрин жүргүзүү тартиби жөнүндө» Кыргыз Республикасынын Өкмөтүнүн токтомуна өзгөртүү киргизүү сунушталууда.

Бажы союзунун Комиссиясынын 2010–жылдын 18–июнундагы № 317 Чечимине ылайык уруксат бул – экспорттоочу өлкөлөрдүн эпизоотиялык абалына жараша контролго алынуучу товарларды ташып келүүдө (ташып чыгууда) жана транзиттөөдө контролго алынуучу товарларды пайдалануунун тартибин жана шарттарын аныктоочу мүчө–мамлекеттердин мыйзамдарына ылайык ветеринария жаатындагы кызмат адамы тарабынан берилүүчү документ. Ошондой эле контролго алынуучу товарларды ЕАЭБ бажы аймагына ташып кирүү, контролго алынуучу товар алынып келинген мүчө-мамлекет тарабынан берилген ташып келүүгө уруксат болгондо ишке ашырылат.

Мындай ченем 1993–жылдын 12–мартында Москва шаарында кол коюлган Ветеринария жаатындагы кызматташтык жөнүндө макулдашуунун негизинде иштелип чыккан, Ветеринария жаатындагы кызматташтык боюнча Өкмөттөр аралык кеңештин 2016–жылдын 12–майындагы чечими менен бекитилген Мал чарба жүктөрүн эл аралык жана мамлекеттер аралык ташууда мамлекеттик ветеринардык көзөмөлдүн бирдиктүү эрежелеринде да каралган.

Бул Эрежелер Макулдашуунун катышуучусу болуп саналган мамлекеттердин аткаруу бийлик органдары, администрациялык аймактардын аткаруу бийлиги, жергиликтүү өз алдынча башкаруу органдары, юридикалык жактар, граждандар, анын ичинде ишмердүүлүгү мамлекеттик ветеринардык көзөмөл контролунда турган жүктөрдү транспорттун бардык түрлөрү менен ташуу менен байланышкан жеке ишкерлер тарабынан милдеттүү түрдө аткарылууга тийиш.

«Ветеринария жөнүндө» Кыргызской Республики Мыйзамынын 13–беренесине ылайык мамлекеттик ветеринардык көзөмөлгө алынуучу товарларды Евразия экономикалык бирлигинин бажы чек арасы аркылуу өткөрүү алар милдеттүү ветеринардык контролдон өткөндөн кийин Кыргыз Республикасынын Башкы мамлекеттик ветеринардык инспекторунун уруксаты боюнча жүзөгө ашырылат.

Андан сырткары «Кыргыз Республикасындагы лицензиялык–уруксат берүү тутуму жөнүндө» Кыргыз Республикасынын Мыйзамынын 17–беренесинин 32 жана 33–пункттарына ылайык мамлекеттик ветеринардык көзөмөл контролундагы жүктөрдү (товарларды) Кыргыз Республикасына ташып келүү жана Кыргыз Республикасынан ташып чыгаруу, мамлекеттик ветеринардык көзөмөл контролундагы жүктөргө (товарларга) карата транзиттик өлкөлөргө уруксат суратууну жана Кыргыз Республикасынын аймагы боюнча транзиттөөдө уруксат алууну талап кылат.

Учурда жогоруда аталган эл аралык укуктун жана Кыргыз Республикасынын улуттук мыйзам ченемдеринин негизинде жаныбарлардын жугуштуу ылаңдарынын козгогучтарын киргизбөө жана алардын жайылтылышына жол бербөө, тамак–аш жана биологиялык коопсуздуктун талаптарына жооп бербеген жаныбарлардан алынган жана өсүмдүк тектүү азыктарды ташып келүү жана ташып чыгуу, ошондой эле Кыргыз Республикасынын аймагы аркылуу ветеринардык контролго жана көзөмөлгө алынуучу товарларды транзиттөөдө Кыргыз Республикасынын Башкы мамлекеттик ветеринардык инспектору тарабынан уруксат берилет. Бирок ветеринария жаатындагы улуттук мыйзамдар тутумунда жогоруда белгиленген уруксат документин берүү тартибин аныктоочу мыйзам алдындагы актылар жок. Ошол себептүү Мамлекеттик ветеринардык контролго жана көзөмөлгө алынуучу жаныбарларды жана товарларды ташып келүү (импорттоо) жана ташып чыгууга (экспорттоого) уруксат берүү тартибинин долбоору иштелип чыкты.

Бул токтом долбоорун кабыл алуу башка ченемдик укуктук актыларга оңдоолорду киргизүү зарылдыгын алып келбейт.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Сунушталып жаткан токтом долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Коомдук талкуунун жыйынтыктары жөнүндө маалымат**

Ушул токтом долбоору «Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык, Кыргыз Республикасынын Министрлер Кабинетинин расмий сайтына коомдук талкуулоону жол-жоболорун жүргүзүү үчүн жайгаштырылат.

**5. Долбоордун мыйзамдарга шайкеш келишине талдоо жүргүзүү**

Бул Долбоор Кыргыз Республикасынын Конституциясына, колдонуудагы мыйзамдардын ченемдерине, ошондой эле Кыргыз Республикасынын мыйзам актыларында белгиленген тартипте күчүнө кирген эл аралык келишимдерге каршы келбейт.

**6. Каржылоо зарылдыгы жөнүндө маалымат**

Кыргыз Республикасынын Өкмөтүнүн ушул токтом долбоорун кабыл алуу республикалык бюджеттен кошумча финансылык сарптоолорго алып келбейт.

**7. Жөнгө салуучулук таасирин талдоо жөнүндө маалымат**

Долбоор Кыргыз Республикасынын Өкмөтүнүн 2020-жылдын 30-сентябрындагы №504 токтому менен бекитилген Ишкердик субъекттердин ишине ченемдик укуктук актылардын жөнгө салуучу таасирин талдоонун методикасынын 4 – пунктунун 2, 6 жана 7 – пунктчаларына ылайык, жөнгө салуучулук таасирине талдоо жүргүзүүнү талап кылбайт.

**Кыргыз Республикасынын**

**Айыл чарба министри А.С. Джаныбеков**